b'\n_START_ARTICLE_\nBayezid II\n_START_SECTION_\nBakgrunn\n_START_PARAGRAPH_\nBeyazit var s\xc3\xb8nn av Mehmet II. Hvem som var moren, er ikke helt klart. Det er to teorier - at det var Emine G\xc3\xbclbahar Hatun, eller at det var Sitti M\xc3\xbckrime Hatun.\n_START_SECTION_\nSultan\n_START_PARAGRAPH_\nEtter farens d\xc3\xb8d kom Bayezid med janitsjarernes hjelp p\xc3\xa5 tronen. _NEWLINE_Beyatiz foretok krigstog mot Italia, Bosnia, Dalmatia og Ungarn. Han erobret Hercegovina, Moldavia og Bessarabia, men led et avgj\xc3\xb8rende nederlag mot de egyptiske mamelukkene i 1488. Deretter vendte han seg mot s\xc3\xb8r, beseiret den venetianske fl\xc3\xa5te ved Sapienza i 1498 og erobret st\xc3\xb8rstedelen av Peloponnes. Men han m\xc3\xa5tte vike for den koalisjon som ble etablert mot ham av Ungarn, Venezia og paven som var st\xc3\xb8ttet av Spania og Frankrike, og m\xc3\xa5tte slutte fred i 1502._NEWLINE_Beyazit var sufist og gjorde seg kjent som byggherre for mosk\xc3\xa9er og broer. Av stor politisk betydning var den tyrkiske fl\xc3\xa5tes enorme oppsving under hans regjering._NEWLINE_P\xc3\xa5 denne tid fikk ogs\xc3\xa5 tusentalls sefardiske j\xc3\xb8der, som i 1492 flyktet fra Spania, fristed i riket. Bayezid II sendte ut erkl\xc3\xa6ringer over hele riket om at disse flyktningene skulle \xc3\xb8nskes velkommen. Han gav dem bosettingstillatelse og lot dem bli osmanske borgere. Han gjorde narr av de spanske monarker Ferdinand II av Aragon og Isabella I av Castilla for at de utviste en nyttig befolkningsklasse: \xc2\xabDere beskriver Ferdinand en vis hersker\xc2\xbb, sa han til sine hoffolk\xc2\xa0\xe2\x80\x94 \xc2\xabhan, som har utarmet sitt eget land og beriket mitt!\xc2\xbb"_NEWLINE_De spanske monarker utviste ogs\xc3\xa5 muslimer, blant dem mange sv\xc3\xa6rt ressurssterke fra Andaluc\xc3\xada. De ble likeledes integrert i Det osmanske rike._NEWLINE_Beyazits siste regjerings\xc3\xa5r ble plaget av suksesjonsstrider mellom hans s\xc3\xb8nner Ahmed og Selim. Den sistnevnte gjorde oppr\xc3\xb8r mot sin far og klarte med bistand fra khanen av Krim og fra janitsjarene i 1512 \xc3\xa5 tvinge sin far til fratreden. F\xc3\xa5 dager etter d\xc3\xb8de Bayezid, muligens forgiftet.'